জে কে রাউলিং
হ্যারি পটার সিরিজের ১ম গল্পটি লেখা শেষ করার পর বইটি প্রকাশ করার জন্য প্রকাশকদের কাছে অনেক ঘুরতে হয়েছিল রাউলিংকে। প্রকাশকদের ধারণা ছিল বইটি তাঁদের ব্যবসায়িকভাবে ক্ষতির সম্মুখীন করবে। আটজন প্রকাশক ফিরিয়ে দেওয়ার পর ব্লুমসবারি নামের একটি প্রকাশনী ১৯৯৭ সালের ২৬ জুন হ্যারি পটার সিরিজের প্রথম বই 'হ্যারি পটার অ্যান্ড দ্য ফিলোসফার্স স্টোন' প্রকাশ করে। এরপরের ইতিহাস সকলেরই জানা। একেবারে অচেনা-অজানা জে.কে. রাউলিং হয়ে যান বিশ্ববিখ্যাত। যে রাউলিংকে এর আগে তার পরিবার ও পরিচিত জনরা ছাড়া অন্য কেউ চিনতো না। বিশ্বব্যাপী হ্যারি পটার সিরিজের ৩৫ কোটি কপি বিক্রি হয়েছে। তবে সবচেয়ে আশ্চর্যজনক বিষয় হলো জে.কে. রাউলিং এর লেখা হ্যারি পটার সিরিজের বই কেনার জন্য প্রকাশিত হওয়ার আগের দিন রাত থেকে মানুষ বইয়ের দোকানের সামনে লাইন দিতো।
হগওয়ার্টস
রাউলিং বলেছেন যে, হগওয়ার্টস নামটি তিনি সম্ভবত 'হগওয়োর্ট' গাছ থেকে নিয়েছেন। "হ্যারি পটার" সিরিজ লেখা শুরু করার আগে তিনি কিউ গার্ডেনে এ গাছটি দেখেছিলেন। যদিও 'দ্য হগওয়ার্টস' এবং 'হগওয়ার্ট' নাম দুইটি ১৯৫৪ সালে জিওফ্রে উইলান্স রচিত নাইজেল মোলসওয়ার্থ বই "হাউ টু বি টপ" এ উল্লেখিত রয়েছে।